Stormen har været hård ved Danmark, og beredskabscenteret i Thisted har indtil videre haft 11 udrykninger i Nordjylland. Centeret har desuden støttet Beredskabsstyrelsen Midtjylland i Herning med afstivningsenhed samt med en slukningsenhed. Mange steder er fortsat præget af ødelæggelser efter det seneste døgns voldsomme blæsevejr, og Danmarks Meteorologiske Institut har varslet om øget vandstand i Østersøen og i landets indre farvande. På den baggrund har Beredskabsstyrelsen Nordjylland sendt pumpemateriel og mandskab til Sjælland for at styrke Beredskabsstyrelsens kapacitet til at bekæmpe oversvømmelser i den del af landet. Styrkerne fra Nordjylland er sendt til styrelsens center i Næstved og ventes at opholde sig på Sjælland resten af weekenden.

Referat:
Under og efter stormen har Beredskabsstyrelsen Nordjylland haft travlt med bl.a. at sikre fremkommelighed på hovedveje.